
आईआईएफसीएल ने बैं‍क ऑफ बड़ौदा के साथ इन्फ्रास्ट्रक्चर फाइनेंसिंग फ्रेमवर्क को मजबूत करने के लिए समझौता ज्ञापन (एमओयू) पर हस्ताक्षर किए
इंडिया इन्फ्रास्ट्रक्चर फाइनेंस कंपनी लिमिटेड (आईआईएफसीएल), जो भारत सरकार का उपक्रम है, ने बैंक ऑफ बड़ौदा के साथ एक समझौता ज्ञापन (MoU) पर हस्ताक्षर किए हैं ताकि देश भर में विभिन्न व्यवहार्य अवसंरचना(इन्‍फ्रास्‍ट्रक्‍चर) परियोजनाओं के लिए संयुक्त ऋण और ऋण सिंडिकेशन की सुविधा प्रदान की जा सके। यह सहयोग दोनों संस्थाओं की पूरक क्षमताओं  का उपयोग करके महत्वपूर्ण अवसंरचना के विकास को तेज करने का लक्ष्य रखता है।
समझौता ज्ञापन (MoU) पर श्री पलाश श्रीवास्तव, उप प्रबंध निदेशक, आईआईएफसीएल, और श्री ललित त्यागी, कार्यकारी निदेशक, बैंक ऑफ बड़ौदा की उपस्थिति में हस्ताक्षर किए गए। समझौते के तहत, आईआईएफसीएल और बैंक ऑफ बड़ौदा स्थापित एवं उभरते हुए अवसंरचना(इन्फ्रास्ट्रक्चर) क्षेत्रों में परियोजनाओं के सह-वित्तपोषण के लिए मिलकर काम करेंगे, जिससे दीर्घकालिक वित्त पोषण की उपलब्धता बढ़ेगी और प्राथमिकता वाले वर्गों को ऋण(क्रेडिट) पहुंचाने की प्रक्रिया में सुधार होगा।
इस अवसर पर बोलते हुए,  श्री पलाश श्रीवास्तव ने कहा :- 
 “इन्फ्रास्ट्रक्चर सेक्टर को वित्तपोषित करना आईआईएफसीएल का मुख्य केन्‍द्र बिंदु रहा है, और बैंक ऑफ बड़ौदा के साथ यह सहयोग हमारे वित्तपोषण प्रयासों की पहुंच तथा प्रभावशीलता को बढ़ाने में एक महत्वपूर्ण कदम है। हमारी विशेषज्ञता और संस्थागत क्षमताओं को साझा करके, हम उन इंफ्रास्ट्रक्चर परियोजनाओं का समर्थन करने का लक्ष्य रखते हैं जो भारत की आर्थिक वृद्धि के लिए महत्वपूर्ण हैं।” 
आप ने आगे कहा:
 “बैंक ऑफ बड़ौदा के साथ यह साझेदारी विकास और इंफ्रास्ट्रक्चर वित्तपोषण के लिए आईआईएफसीएल की इकोसिस्टम फेसिलिटेटर की भूमिका का एक स्‍वाभाविक विस्तार है, जो बैंकों, एनबीएफसी-आईएफसी(NBFC-IFC) और अन्य वित्तीय संस्थानों के बीच साझा हितों के मुद्दों पर सहयोगात्मक प्लेटफॉर्म बनाता है। जैसे-जैसे भारत अमृत काल में प्रवेश कर रहा है, आईआईएफसीएल  लंबे समय तक और टिकाऊ इंफ्रास्ट्रक्चर वित्तपोषण को सक्षम करके राष्ट्रीय उद्देश्यों का सक्रिय रूप से समर्थन कर रहा है, जिसमें ग्रीन फाइनेंस, सूक्ष्‍म एवं लघु उद्योग (MSMEs) और ग्रामीण इंफ्रास्ट्रक्चर पर विशेष ध्यान दिया गया है - इस प्रकार समावेशी और लचीले आर्थिक विकास को बढ़ावा दिया जा रहा है।”
इस साझेदारी से पूंजी तक पहुंच में सुधार करके, जोखिम-भागीदारी को अनुकूलित करके और राष्ट्रीय विकास प्राथमिकताओं के अनुरूप परियोजनाओं का समर्थन करके इन्फ्रास्ट्रक्चर फाइनेंसिंग इकोसिस्टम को मजबूत करने की उम्मीद है।
आईआईएफसीएल के बारे में
इंडिया इंफ्रास्ट्रक्चर फाइनेंस कंपनी लिमिटेड (आईआईएफसीएल) भारत सरकार की पूर्ण  स्वामित्व वाली इकाई है, जिसे इंफ्रास्ट्रक्चर परियोजनाओं को दीर्घकालिक वित्तीय सहायता प्रदान करने के लिए स्थापित किया गया है। सालों साल के दौरान, आईआईएफसीएल ने नवाचारी वित्तपोषण समाधान, वित्तीय संस्थानों के साथ साझेदारियों और सतत तथा समावेशी विकास के प्रति मजबूत प्रतिबद्धता के माध्यम से भारत के इंफ्रास्ट्रक्चर इकोसिस्टम को मजबूत करने में महत्वपूर्ण भूमिका निभाई है।

